Waar het krieket vir SA verkeerd geloop?Jasprit Bumrah – 5/54. (Foto: Facebook) Eers Nuweland, toe Supersportpark en nou die Wanderers. Ja, die kolfblad op die Wanderers gaan dié keer die groot besprekingspunt wees wanneer daar voorraad opgeneem gaan word oor die derde toets tussen Suid-Afrika en Indië nadat daar oor die blaaie in Kaapstad en Centurion gebrom is. Nadat daar Woensdag op die eerste dag net 193 lopies aangeteken is en 11 paaltjies gekantel het, het die boulers Donderdag op die tweede dag weer die septer geswaai. Nog 10 paaltjies en net 237 lopies. Indië, wat in sy eerste beurt vir 187 uitgehaal is, het Donderdag toegeslaan en Suid-Afrika tot net 194 lopies beperk nadat die Proteas op 6/1 voortgekolf het. Dit is ʼn skrale voorsprong van net 7 lopies en toe die dwarsbalkies gelig is, het die Indiërs 49/1 in hul tweede beurt gehad, ʼn voorsprong van 42 lopies met nog nege paaltjies staande. Waar het dinge vir Suid-Afrika se kolwers verkeerd geloop? Wanneer vyf van jou topkolwers, Aiden Markram (2), Dean Elgar (4), AB de Villiers (5), Faf du Plessis (8) en Quinton de Kock (8) saam net 27 lopies kon bymekaarskraap, is alles mos nie pluis nie. Veral nog as Kagiso Rabada (30) en Vernon Philander saam met Hashim Amla (61) die enigste kolwers was wat die toestande kon baasraak. Trek hul bydraes af en dis maar ‘n bleek prentjie. Ja, die Indiese boulers moet lof kry, veral Jasprit Bumrah (5/54) en Bhuvneshwar Kumar (3/44). Daar moet nog baie water in die see loop, maar die besoekers het die reuk van oorwinning gekry en as hul kolwers Vrydag daarop kan voortbou, sal Suid-Afrika baie diep moet delf, veral as die Proteas vierde op ʼn blad vol krake moet kolf.